ნორმან ჰოუორტი

უოლტერ ნორმან ჰოუორტი (ინგლ. Sir Walter Norman Haworth; დ. 19 მელახი, 1883, ჩორლი, ლანკაშირი, ინგლისი  — ღ. 19 მელახი, 1950, ბარნტ-გრინი, ვუსტერშირი, ინგლისი) — ინგლისარი ქიმიკოსი, ვიტამინი C-შ დო ნოშქერწყარეფიშ მენცარული რკვიებაშ გეშა გინოჩეს ნობელიშ პრემია ქიმიაშ დარგის 1937 წანას. ჰოურტიქ პრემია მიპალუ შვეიცარიალი ქიმიკოსი პაულ კარერიწკჷმა ართო. ჰოურტიქ დიგურუ შანქარეფიშ სტრუქტურა დო დადგინჷ სტრუქტურული ფორმულა, ნამუთ შინელი რე მუჭოთ ჰოუორტიშ პროექცია. 

ბიოგრაფია
უოლტერ ნორმან ჰოუორტი გურაფულენდჷ ქიმიას მანჩესტერიშ უნივერსიტეტის, სოდეთ მიპალუ მაგისტრიშ ხარისხი. უკულ გურაფა გაგინძორჷ გერმანიას, გეტინგენიშ უნივერსიტეტის, სოდეთ შინელი გერმანალი ქიმიკოსიშ ოტო ვალახიშ ხემანჯღვერობათ თხილუ ოდოქტორე დისერტაცია. გურაფაშ თებაშ უკულ მუშენდჷ სენტ-ენდრიუშ უნივერსიტეტის. 1920 წანაშე ჰოუორტი რე დარემიშ უნივერსიტეტიშ არმსთრონგიშ კოლეჯიშ ორგანული ქიმიაშ პროფესორი. 1921 წანაშე ჰოუორტი რე კოლეჯიშ ქიმიაშ დეპარტამენტიშ დირექტორი. 1925 წანაშე ნორმან ჰოუორტი რე ბირმინგემიშ უნივერსიტეტიშ პროფესორი. მაჟირა მოსოფელიშ ლჷმაშ ბორჯის ჰოუორტი რდჷ მაუდიშ კომიტეტიშ მაკათური. ნორმან ჰოუორტი რდჷ შხვადოშხვა პრემიეფიშ ლაურეატი. 1934 წანას ჰოუორტის ლონდონიშ ომაფე საზოგადოებაქ გინოჩუ დეივიშ მენდალი დო 1942 წანას ომაფე მენდალი. ნორმან ჰოუორტიშ ოსური რდჷ ვიოლეტ ჩილტონ დობი, ჸუნდეს ჟირი სქუა. ჰოურტიქ ღურუ 1950 წანაშ 19 მელახის, მუშ დაბადებაშ დღას, 67 წანერქ.

ლიტერატურა
 L.L. Bircumshaw (2004). "Haworth, Sir (Walter) Norman (1883–1950)". Oxford Dictionary of National Biography. Oxford University Press.

რესურსეფი ინტერნეტის
 უოლტერ ნორმან ჰოუორტი Nobelprize.org-ის

კატეგორია:ინგლისარეფი
კატეგორია:ინგლისარი ქიმიკოსეფი
კატეგორია:ნობელიშ პრემიაშ ლაურეატეფი
კატეგორია:ინგლისარი ნობელიშ პრემიაშ ლაურეატეფი
კატეგორია:ბრიტანალი ნობელიშ პრემიაშ ლაურეატეფი
კატეგორია:დუნაბადი 1883
კატეგორია:ნაღურა 1950